Záchranársky vrtuľník zo svojej základne v Banskej Bystrici bol dnes popoludní privolaný k obci Pleš v okrese Lučenec, kde 52-ročného muža zavalil traktor.
Ako informovala hovorkyňa Vrtuľníkovej záchrannej zdravotnej služby ATE Zuzana Hopjaková, pacient sa už nachádzal v starostlivosti pozemných záchranárov. Posádka leteckých záchranárov si ho následne prevzala do svojej starostlivosti.
"Muž utrpel vážne poranenia viacerých častí tela a pomoc si ešte dokázal zavolať sám. Lekárka mu doplnila ďalšiu liečbu a po preložení na palubu bol s tzv. polytraumou, pri vedomí letecky prevezený do Fakultnej nemocnice F. D. Roosevelta v Banskej Bystrici," doplnila hovorkyňa.